1Ana’ku Titus! Iyya, Paulus, mokii iyaé sure’é selaku atanna Allataala sibawa rasulna Yésus Kristus. Ripiléka sibawa risuro untu’ tulungngi sining tau napilé Allataala kuwammengngi namancaji mawatang ri laleng teppe’na mennang. Harusu tokka pimpingngi mennang kuwammengngi naissengngi pappagguruwang iya tongengngé iya nappagguruwangngé agamata.
2Iyaro pappagguruwangngé nallalengi mamménasa makkedaé tarimaki matu atuwong tongengngé sibawa mannennungengngé. Allataala pura majjanciyangngi iyaro atuwongngé riwettu dé’napa nappammula wettué — na Allataala dé’ nakkullé mabbellé.
3Ri wettu iya teppa’é, napannessai Allataala iyaro jancin-Na ri laleng pasen-Na. Iyaro pasenna purani nappaddettangeng ri iyya, sibawa uwabbirittangngi nasaba paréntana Allataala Pappassalama’ta.
4Titus, tonget-tongekko iyanaritu ana’ku, saba’ iko sibawa iyya pada-pada mateppe’ ri Kristus. Mamménasaka tennapodo Allataala Ambo’é sibawa Kristus Yésus Arung Pappassalama’ta, mabbéré barakka, sibawa asaléwangeng lao ri iko.
5Usalaiko ri Kréta kuwammengngi mulléi murusu’i gau’-gau’ iya parellué riatoro’. Makkuwatoro, kuwammengngi muwakka pamimping-pamimping jema’ ri tungke’ kota. Na éngngerangngi matu iyaé panunju’-panunju’ku:
6Séddié pamimping jema’ sitinajai séddi tau iya dé’é gaga cellana; harusu’i mappunnai séddi bawang bainé; ana’-ana’na harusu’i mateppe’ni ri Kristus sibawa tenniya iya riissengngé selaku ana’ benna sibawa dé’ nawedding riyatoro’.
7Pamimping jema’é iyanaritu tau iya murusu’éngngi jama-jamanna Allataala, dé’ nawedding engka cellana. Dé’ nawedding matempo iyaré’ga paccai-caireng, iyaré’ga pammabokeng, iyaré’ga napoji mallaga, iyaré’ga mammata dowi.
8Harusu’i masennang tarima tau ri bolana, napoji gau’-gau’ iya makessingngé, naulléi tahangngi aléna, malempu, mapaccing sibawa taratoro’.
9Harusu’i makkatenning masse ri pappagguruwang iya weddingngé riyatepperi, pada-pada iya puraé riyappagguruwang lao ri aléna. Nanallalengiro naulléi pangajariwi tauwé naolai pappagguruwang iya tongengngé, sibawa mappaitangngi asalanna sining tauwé iya méwaéngngi.
10Saba’ maéga tau iya pojiyéngngi maronta, lebbi-lebbipi sining tau iya riyolonaéro maggama Yahudiwi; nabengnguwangngi mennang sining tau laingngé sibawa omong kosonna.
11Sining tau pada-padaéro harusu’i ritutu’ témunna, saba’ napakacauwi mennang maéga kaluwarga sibawa sining pappagguruwang iya omong kosongngé. Napogau’i mennang iyaro banna nasaba maéloi sappa asarong iya dé’é nasipato!
12Engka naengka séddi nabinna muto mennang, iya assalennaé poléto ri Kréta, makkeda, "Sining tau Krétaé tuli pabbelléngngi, sibawa pada-padai olokolo’ masekkangngé, iya mabuwajaé sibawa makuttu."
13Aga iya napowadaé iyaro nabié mémeng tongengngi. Iyanaro saba’na harusu’ko mamparengngi mennang sibawa matedde; kuwammengngi natette mennang makkatenning ri pappagguruwang iya tongengngé
14sibawa dé’na nakkatenning ri pau-pau rikadonna Yahudié iyaré’ga peraturang-peraturang iya naébbué sining tau iya sampéyangngéngngi pappagguruwang iya tongengngéro.
15Sininna séuwa-séuwaé mapaccing lao risining tau iya mapaccingngé. Iyakiya lao risining tau iya macarépaé pikkiranna sibawa iya dé’é namateppe’, dé’ muwi séddi iya mapaccingngé, saba’ pikkirang sibawa atinna mennang macarépani!
16Makkedai mennang makkedaé naissengngi mennang Allataala, padahal pangkaukenna mennang massakkarengngi. Mappakaciddi-ciddi mennang sibawa dé’ namaélo turu’; mennang iyanaritu sining tau iya dé’é naulléi pogau’i séuwa iya makessingngé.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn